Komisjoni määrus (EÜ) nr 2589/2001,

27. detsember 2001,

millega muudetakse määrust (EMÜ) nr 94/92, millega kehtestatakse nõukogu määruses (EMÜ) nr 2092/91 sätestatud kolmandatest riikidest importimise korra üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 24. juuni 1991. aasta määrust (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta, [1] viimati muudetud komisjoni määrusega (EÜ) nr 2491/2001, [2] ja eriti selle artikli 11 lõiget 1

ning arvestades järgmist:

(1) Määruse (EMÜ) nr 2092/91 artikli 11 lõikes 1 ettenähtud loetelu kolmandatest riikidest, millest teatavad põllumajandustooted peavad pärinema, et olla turustatavad ühenduse piires, on sätestatud komisjoni määruse (EMÜ) nr 94/92 [3] lisas, määrust on viimati muudetud määrusega (EÜ) nr 349/2001 [4]. Kõnealune loetelu koostati määruse (EMÜ) nr 2092/91 artikli 11 lõike 2 kohaselt.

(2) Tšehhi Vabariik on esitanud komisjonile taotluse laiendada määruse (EMÜ) nr 2092/91 artikli 11 lõikes 1 ettenähtud toote liike, et lisada elusloomad ja loomakasvatussaadused. Tšehhi Vabariik on esitanud määruse (EMÜ) nr 94/92 artikli 2 lõikes 2 nõutava teabe.

(3) Kõnealuse teabe kontrollimise ja sellele järgneva arutelu põhjal Tšehhi Vabariigi asutustega on jõutud järeldusele, et Tšehhi Vabariigi asjaomased elusloomade ja loomakasvatussaaduste tootmist ja kontrollimist reguleerivad eeskirjad on samaväärsed määruses (EMÜ) nr 2092/91 sätestatud eeskirjadega.

(4) Kontrollimise tulemusena selgus ühtlasi, et Tšehhi Vabariigi eeskirjad toodete kohta, mis on varustatud või mida kavatsetakse varustada mahepõllundusele ülemineku viidetega, ei ole samaväärsed määruses (EMÜ) nr 2092/91 sätestatud eeskirjadega nende toodete kohta, mis koosnevad rohkem kui ühest põllumajandusest pärinevast koostisosast. Sellest tulenevalt ei kuulu kõnealused tooted käesoleva määruse reguleerimisalasse.

(5) Käesolevas määruses sätestatud meetmed on kooskõlas määruse (EMÜ) nr 2092/91 artiklis 14 nimetatud komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 94/92 lisa Tšehhi Vabariiki puudutav osa asendatakse käesoleva määruse lisaga.

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. detsember 2001

Komisjoni nimel

komisjoni liige

Franz Fischler

[1] EÜT L 198, 22.7.1991, lk 1.

[2] EÜT L 337, 20.12.2001, lk 9.

[3] EÜT L 11, 17.1.1992, lk 14.

[4] EÜT L 52, 22.2.2001, lk 14.

--------------------------------------------------

LISA

"TŠEHHI VABARIIK

1. Tooteliigid:

a) töötlemata taimekasvatussaadused, elusloomad ja töötlemata loomakasvatussaadused määruse (EMÜ) nr 2092/91 artikli 1 lõike 1 punkti a tähenduses, välja arvatud:

- taimekasvatussaadused, mis on varustatud või mida kavatsetakse varustada mahepõllundusele ülemineku viidetega ning mis koosnevad rohkem kui ühest põllumajandusest pärinevast koostisosast,

- elusloomad ja loomakasvatussaadused, mis on varustatud või mida kavatsetakse varustada mahepõllundusele ülemineku viidetega,

- akvakultuuritooted;

b) määruse (EMÜ) nr 2092/91 artikli 1 lõike 1 punkti b tähenduses inimtoiduks mõeldud töödeldud taimekasvatussaadused ja loomakasvatussaadused, välja arvatud:

- taimekasvatussaadused, mis on varustatud või mida kavatsetakse varustada mahepõllundusele ülemineku viidetega ning mis koosnevad rohkem kui ühest põllumajandusest pärinevast koostisosast,

- loomakasvatussaadused, mis on varustatud või mida kavatsetakse varustada mahepõllundusele ülemineku viidetega,

- akvakultuuritooteid sisaldavad tooted.

2. Päritolu: liigi 1a tooted ja liigi 1b toodete mahepõllunduslikud koostisosad, mis on kasvatatud Tšehhi Vabariigis.

3. Kontrollasutus: "KEZ o.p.s."

4. Sertifikaate väljastavad organid: "KEZ o.p.s." ja "Department of Structural Policy and Rural Development".

5. Loetelus olemise tähtaeg: 30.6.2003."

--------------------------------------------------